„ Besta veganesti sem hægt er að gefa barni að biðja með því “ „ Það að segja að Guð elski þig sem manneskju en fordæmi ástina sem þú berð ... það er bara ofbeldi “ sagði Sigurvin Jónsson , sóknarprestur í Lauganeskirkju er hann mætti í spjall í útvarpsþáttinn Harmageddon í vikunni . Hann var þar kominn til þess að kynna sýningu kvikmyndarinnar God Loves Uganda sem sýnd var í kirkjunni í gær með pallborðsumræðum á eftir . Sigurvin er með frjálslyndari prestum Þjóðkirkjunnar en hann hélt meðal annars svokallaða Regnbogamessu á sama tíma og Biskupinn yfir Íslandi , Agnes M. Sigurðardóttir , ögraði samkynhneigðum með mætingu sinni á Hátíð vonar , þar sem heiðursgestur var sjónvarpspredikarinn Franklin Graham , en hann er heimsþekktur fyrir kröftugan áróður sinn gegn samkynhneigð . Sigurvin lýsti því yfir í viðtalinu að trúarlegur áróður gegn samkynhneigð væri ekkert annað en ofbeldi og var í kjölfarið spurður að því hvort hann væri ekki með þessu í mótsögn við trúsystkini sín og kennisetningar Biblíunnar . Sigurvin vildi meina að textar sem beri með sér andúð í garð samkynhneigðar , sem til að mynda má finna í Páli Postula og þriðju Mósebók , hefðu aldrei verið miðlægir í kristnum átrúnaði fyrr enn bara núna nýlega , og þá til þess eins að berja á samkynhneigðum . Hann sagði Biblíunna ekki vera fullkomið rit enda snérist málið ekki um það heldur hvernig hún væri notuð . Það væri aldrei réttlætanlegt að nota Biblíuna til þess að berja á fólki . Þegar Sigurvin var spurður út í heimsóknir hans í leikskóla á höfuðborgarsvæðinu og hvort hann teldi það eðlilegt að vera með trúboð á slíkum vettvangi sagðist hann vera þeirrar trúar að besta veganesti sem hægt væri að gefa börnum væri að biðja með þeim .